b'\n_START_ARTICLE_\nMilarepa\n_START_PARAGRAPH_\nMilarepa (1052\xe2\x80\x931135) \xe2\x80\x93 vienas \xc5\xbeymiausi\xc5\xb3 Tibeto jog\xc5\xb3 ir poet\xc5\xb3, vert\xc4\x97jo Marpos Lotsavos mokinys, Tibeto budizmo Kagju mokyklos k\xc5\xabr\xc4\x97jas.\n_START_SECTION_\nBiografija\n_START_PARAGRAPH_\nLabiausiai \xc5\xbeinomi faktai apie Milarepos gyvenim\xc4\x85 ateina i\xc5\xa1 populiarios romatizuotos Mi - la - rnam - thar biografijos, kurios autorius yra Gcang - smyon he - ru - ka rus - pa\'i - rgyan - can (1452-1507). \xc5\xa0iame straipsnyje pateikiami biografiniai duomenys paremti b\xc5\xabtent \xc5\xa1iuo \xc5\xa1altiniu._NEWLINE_Gim\xc4\x97 Tibete, Kya kaimelyje, pasiturin\xc4\x8dioje \xc5\xa1eimoje. Jam buvo duotas Mila Th\xc3\xb6paga (Thos - pa - dga\') vardas, kuris rei\xc5\xa1k\xc4\x97 \xe2\x80\x9emalonus klausyti\xe2\x80\x9d. Mirus Milarepos t\xc4\x97vui, \xc5\xa1eimos turtai pateko \xc4\xaf d\xc4\x97d\xc4\x97s ir tetos rankas. \xc5\xa0ie giminai\xc4\x8diai negailestingai elg\xc4\x97si su Milarepa, jo motina ir seserimi. Pra\xc5\xa1omas motinos, Milarepa paliko namus ir i\xc5\xa1\xc4\x97jo mokytis magijos. Kai teta ir d\xc4\x97d\xc4\x97 sureng\xc4\x97 puot\xc4\x85 art\xc4\x97jan\xc4\x8dioms j\xc5\xb3 s\xc5\xabnaus vedyboms at\xc5\xa1v\xc4\x99sti, ker\xc5\xa1ydamas Milarepa ker\xc5\xb3 galia i\xc5\xa1\xc5\xa1auk\xc4\x97 mil\xc5\xbeini\xc5\xa1k\xc4\x85 skorpion\xc4\x85, kuris sugriov\xc4\x97 j\xc5\xb3 namus, u\xc5\xbemu\xc5\xa1damas 35 \xc5\xbemones; ta\xc4\x8diau teta ir d\xc4\x97d\xc4\x97, manoma, i\xc5\xa1liko gyvi. Tai suk\xc4\x97l\xc4\x97 did\xc5\xbeiul\xc4\xaf kaimo gyventoj\xc5\xb3 r\xc5\xabst\xc4\xaf ir jie pasiry\xc5\xbeo sugauti Milarep\xc4\x85, ta\xc4\x8diau j\xc4\xaf i\xc5\xa1gelb\xc4\x97jimo motinos persp\xc4\x97jimas. Ker\xc5\xa1ydamas Milarepa suk\xc4\x97l\xc4\x97 audras, kurios sunaikino kaimie\xc4\x8di\xc5\xb3 jav\xc5\xb3 derli\xc5\xb3._NEWLINE_Suprasdamas, kad jo ker\xc5\xa1tingas poelgis buvo neteisingas, Milarepa leidosi ie\xc5\xa1koti lamos. Taip pateko pas vert\xc4\x97j\xc4\x85 Marp\xc4\x85, kuris pasirod\xc4\x97 es\xc4\x85s grie\xc5\xbetas ir reiklus mokytojas. Kad Marpa sutikt\xc5\xb3 mokyti Milarep\xc4\x85, \xc5\xa1iam buvo duota u\xc5\xbeduotis pastatyti nam\xc4\x85. Ta\xc4\x8diau kiek nam\xc5\xb3 Milarepa bepastatydavo, visus juos Marpa supeikdavo ir liepdavo nugriauti. Marpai vis nesutinkant MIlarepos imti \xc4\xaf mokinius, \xc5\xa1is nu\xc4\x97jo pas jo \xc5\xbemon\xc4\x85, kuri jo pasigail\xc4\x97jusi \xc4\xafteik\xc4\x97 lai\xc5\xa1k\xc4\x85 - pra\xc5\xa1ym\xc4\x85, su kuriuo Milarepa i\xc5\xa1keliavo pas lam\xc4\x85 Ngogdun Chudor mokytis meditacijos. Ta\xc4\x8diau jam nepavyko pasist\xc5\xabm\xc4\x97ti n\xc4\x97 per \xc5\xbeingsn\xc4\xaf. Lama Ngogdun Chudor paai\xc5\xa1kino, kad berg\xc5\xbed\xc5\xbeios pastangos siekti dvasinio augimo be guru Marpos pritarimo. Milarepa gr\xc4\xaf\xc5\xbeo pas Marp\xc4\x85, ir po dvylikos met\xc5\xb3 stropios praktikos pasiek\xc4\x97 Vad\xc5\xberadhar\xc4\x85, visi\xc5\xa1k\xc4\x85 nu\xc5\xa1vitim\xc4\x85. Laikoma, kad Milarepa buvo pirmutinis, visi\xc5\xa1k\xc4\x85 nu\xc5\xa1vitim\xc4\x85 pasiek\xc4\x99s per vien\xc4\x85 gyvenim\xc4\x85.\n_START_SECTION_\nDvasinis gyvenimas\n_START_PARAGRAPH_\nMilarepa rei\xc5\xa1kia \xe2\x80\x9eMila su baltu r\xc5\xabbu\xe2\x80\x9d (priesaga \xe2\x80\x9erepa\xe2\x80\x9d pridedama daugeliui tantrini\xc5\xb3 jog\xc5\xb3, nes jie vilki balt\xc4\x85 r\xc5\xabb\xc4\x85). B\xc5\xabdamas keturiasde\xc5\xa1imt penkeri\xc5\xb3, jis prad\xc4\x97jo praktikuoti Drakar Taso (Baltosios uolos arklio danties) urve \xe2\x80\x93 \xe2\x80\x9eMilarepos urve\xe2\x80\x9d, taip pat tapo keliaujan\xc4\x8diu mokytoju. Kadangi Milarepa maitinosi dilg\xc4\x97li\xc5\xb3 arbata, jo oda \xc4\xafgavo \xc5\xbealsv\xc4\x85 atspalv\xc4\xaf, tad paveiksluose ir skulpt\xc5\xabrose jis da\xc5\xbenai vaizduojamas \xc5\xbealsvos odos._NEWLINE_Pyenzhangling vienuolyne, kuris dar vadinamas Pelgye Ling Gompa, yra ma\xc5\xbeas Tibeto budist\xc5\xb3 vienuolynas ma\xc5\xbeame Zhonggang kaimelyje. Jis pa\xc5\xa1v\xc4\x99stas Milarepai. Pastatytas aplink urv\xc4\x85, kuriame kadais Milarepa gyveno. Kadais apgriauta vieta \xc5\xa1iuo metu atstatyta ir papuo\xc5\xa1ta Nepalo meistr\xc5\xb3. Tai vienas i\xc5\xa1 daugelio su Milarepa siejam\xc5\xb3 urv\xc5\xb3._NEWLINE_Milarepa yra daugelio dain\xc5\xb3 ir eili\xc5\xb3 autorius. Jose su ypatingu ai\xc5\xa1kumu ir gro\xc5\xbeiu atskleistos suvoktos dharmos gelm\xc4\x97s. Jis taip pat tur\xc4\x97jo daug mokini\xc5\xb3, \xc4\xafskaitant Rechung Dorje Drakpa (Ras - chung Rdo - rje Grags - pa), Gampopa (Sgam - po - pa) or Dhakpo Lhaje. B\xc5\xabtent Gampopa tapo jo dvasiniu sek\xc4\x97ju, kuris t\xc4\x99s\xc4\x97 jo mokym\xc4\x85 ir tapo vienas i\xc5\xa1 pagrindini\xc5\xb3 Milarepos tradicijos mokytoj\xc5\xb3._NEWLINE_Pagal pranc\xc5\xabz\xc5\xb3 tyrin\xc4\x97tojos Alexandra David-N\xc3\xa9el knyg\xc4\x85 \xe2\x80\x9eMagija ir stebuklai Tibete", Milarepa gal\xc4\x97jo \xe2\x80\x9eper kelias dienas \xc4\xafveikti atstum\xc4\x85, kur\xc4\xaf prie\xc5\xa1 mokym\xc4\x85si (juodosios magijos) jam b\xc5\xabt\xc5\xb3 tek\xc4\x99 keliauti ilgiau negu m\xc4\x97nes\xc4\xaf\xe2\x80\x9d. Milarepa ai\xc5\xa1kina, kad \xc5\xa1i\xc4\x85 gali\xc4\x85 suteikia protingas \xe2\x80\x9evidinio oro\xe2\x80\x9d valdymas. David-N\xc3\xa9el komentuoja, \xe2\x80\x9ekad mokytojo, pas kur\xc4\xaf jis mok\xc4\x97si juodosios magijos, namuose gyveno vienuolis, kuris buvo greitesnis u\xc5\xbe arkl\xc4\xaf\xe2\x80\x9d, \xe2\x80\x93 to paties sugeb\xc4\x97jimo d\xc4\x97ka. Tokios sugeb\xc4\x97jimas Tibete vadinamas Lung - gom - pa (V\xc4\x97jo meditacija, lung = \xe2\x80\x9ev\xc4\x97jas\xe2\x80\x9d, gom - pa = \xe2\x80\x9emeditacija\xe2\x80\x9d), jis suteikia gali\xc4\x85 dien\xc5\xb3 dienas b\xc4\x97gti nepaprastu grei\xc4\x8diu ir nesustojant.'